作者:孟郊
標題:連州吟
內容:春風朝夕起，吹綠日日深。試為連州吟，淚下不可禁。連山何連連，連天碧岑岑。哀猿哭花死，子規裂客心。蘭芷結新佩，瀟湘遺舊音。怨聲能翦弦，坐撫零落琴。羽翼不自有，相追力難任。唯憑方寸靈，獨夜萬裡尋。方尋魂飄颻，南夢山嶇嶔。彷彿驚魍魎，悉窣聞楓林。正直被放者，鬼魅無所侵。賢人多安排，俗士多虛欽。孤懷吐明月，眾毀鑠黃金。願君保玄曜，壯志無自沉。朝亦連州吟，暮亦連州吟。連州果有信，一紙萬裡心。開緘白雲斷，明月墮衣襟。南風嘶舜管，苦竹動猿音。萬裡愁一色，瀟湘雨淫淫。兩劍忽相觸，雙蛟恣浮沉。鬥水正迴斡，倒流安可禁。空愁江海信，驚浪隔相尋。